દાહોદ શહેરની બુરહાની સોસાયટીમાં રહેતાં અસગરી ઝેનુદ્દીન મખરીયાની ફેક્ટરી શહેરના ચાકલિયા રોડ વિસ્તારમાં આવેલી છે. રાતના સમયે તસ્કરોએ આ ફેક્ટરીના ધાબા ઉપર ચઢી ગયા હતાં. ધાબા વાટે નીચે ઉતરીને તેમણે ઓફીસમાં ઘુસીને તમામ સામાન વેરવીખેર કરી નાખ્યો હતો. તસ્કરો ઓફીસમાંથી લેનોવો અને એચ.પી કંપનીના 24 હજાર રૂપિયાની કિંમતના બે લેપટોપ સાથે 9 હજાર રૂપિયાનું 32 ઇંચનું એલઇડી તેમજ કાઉન્ટર ટેબલના ગલ્લામાં મુકેલા રોકડા રૂપિયા 15 હજાર તેમજ લોકની ચોરી કરીને ફરાર થઇ ગયા હતાં. અસગરીભાઇએ આ મામલે દાહોદ શહેર પોલીસ મથકે ફરિયાદ નોંધાવી હતી. પોલીસે ચોરાયેલા મુદ્દામાલની કિંમત 48 હજાર રૂપિયા આંકી તપાસ શરૂ કરી છે.